b'\n_START_ARTICLE_\nNikola Mandi\xc4\x87\n_START_SECTION_\n\xc5\xbdivotopis\n_START_PARAGRAPH_\nNikola Mandi\xc4\x87 rodio se u Travniku 1869. godine. Gimnaziju je zavr\xc5\xa1io u Sarajevu. Doktorirao je pravo u Be\xc4\x8du 1894. godine. Radi kao sudbeni pristav, a zatim kao odvjetnik u Sarajevu. Jo\xc5\xa1 kao mladi odvjetnik bio je predsjednik Hrvatskog pjeva\xc4\x8dkog dru\xc5\xa1tva "Trebevi\xc4\x87". Godine 1907. suutemenitelj je i predsjednik politi\xc4\x8dke stranke Hrvatska narodna zajednica u BiH. Izabran je u Bosanskohercegova\xc4\x8dki zemaljski sabor 1910., a godine 1911. njegov je predsjednik. Istodobno je i dona\xc4\x8delnik Sarajeva a od godine 1914., Kraljevom odlukom, zamjenik zemaljskog poglavara BiH. Utemeljitelj je i prvi predsjednik Hrvatske centralne banke i podru\xc5\xbenice Poljoprivredne banke u Sarajevu._NEWLINE_Godine 1920. izabran je za narodnog zastupnika u Konstituanti (Ustavotvornoj skup\xc5\xa1ini) Prve Jugoslavije na listi Hrvatske te\xc5\xbea\xc4\x8dke stranke. U Konstituanti je ustao protiv Vidovdanskog ustava i napustio je._NEWLINE_U prve dvije godine postojanja NDH nije se politi\xc4\x8dki anga\xc5\xbeirao. Tijekom tih prvih godina NDH bio je dr\xc5\xbeavni tajnik u mirovini, odvjetnik i predsjednik Odvjetni\xc4\x8dke komore u Sarajevu. Onda ga je 2. rujna 1943. godine poglavnik Ante Paveli\xc4\x87 imenovao za predsjednika Vlade NDH. Na tom polo\xc5\xbeaju ostaje do kraja mijenjaju\xc4\x87i tri puta sastav vlade. Nakon \xc5\xa1to je preuzeo du\xc5\xbenost predsjednika vlade uklju\xc4\x8duje se u ve\xc4\x87 zapo\xc4\x8dete pregovore s predstavnicima HSS-a o karakteru i sastavu "nagodbene" vlade gdje se zala\xc5\xbee za koalicijsku vladu, nasuprot Augustu Ko\xc5\xa1uti\xc4\x87u koji je bio za nadstrana\xc4\x8dku (\xc4\x8dinovni\xc4\x8dku) vladu i to bez usta\xc5\xa1a. Pregovori su zavr\xc5\xa1ili neuspjehom._NEWLINE_U svibnju 1945. povla\xc4\x8di se u Austriju gdje ga sa grupom drugih visokih du\xc5\xbenosnika NDH zarobljavaju Britanci. Bio je u skupini od 130 \xc4\x8dlanova Vlade NDH koje je Britanska vojna policija pokupila u T\xc3\xbcracher Bergeru. Dr. Nikola Mandi\xc4\x87 je s dr. Julijem Makancem i dr. Pavlom Cankijem preba\xc4\x8den 17. svibnja iz logora Spittal na kolodvor Rosenbach, gdje je iz Wolfsberga pristigao i doadmiral Nikola Steinfel, te su odatle zajedno izru\xc4\x8deni vlastima komunisti\xc4\x8dke Jugoslavije. Sud II. armije, u Zagrebu 6. lipnja, osudio ga je na smrt.'